Source: https://www.liberties.eu/ro/news/comisia-european-eliminare-articol-13/13097
Timestamp: 2019-10-22 22:32:27+00:00
Document Index: 10907776

Matched Legal Cases: ['articolul 13', 'Articolul 13', 'articolul 13', 'articolul 13', 'articolul 13', 'Articolul 13', 'articolul 13']

O propunere legislativă de la nivelul UE privind dreptul de autor amenință libertatea de exprimare a cetățenilor :: Civil Liberties Union for Europe
Septembrie 29, 2017 • de Orsolya Reich, LibertiesEU
Inițiativa Comisiei Europene de a moderniza legislația privind dreptul de autor este mai mult decât binevenită, însă o parte esențială a propunerii sale amenință grav libertatea de exprimare a cetățenilor.
Comisia Europeană urmărește să modernizeze legislația privind drepturile de autor. Inițiativa este una mai mult decât binevenită, deoarece prevederile în vigoare acum la nivelul UE sunt depășite, având deja jumătatea vârstei World Wide Web-ului. Este evident pentru oricine că multe s-au schimbat pe Internet de la adoptarea acestora. Însă propunerea pe care a prezentat-o Comisia recent pune în pericol libertatea de exprimare a cetățenilor. De aceaa Liberties solicită Comisiei Europene să elimine articolul 13 din propunerea de Directivă privind dreptul de autor pe piața unică digitală pentru a evita pericolele pe care acesta le prezintă în legătură cu drepturile omului.
Până în prezent, răspunderea companiilor de internet pentru conținutul utilizatorilor este reglementată de așa-numita Directivă privind comerțul electronic. Conform acestei Directive, companiile de Internet nu sunt răspunzătoare pentru datele pe care le transmit dacă nu știu că există încălcări ale drepturilor de autor. Acestea nu trebuie să monitorizeze conținutul utilizatorilor. Ele devin responsabile numai dacă titularul drepturilor de autor le notifică despre o anumită încălcare și nu fac nimic. Multe companii, în special cele din industria muzicală, nu sunt de acord cu aceste prevederi pentru că trebuie să se ocupe singure de ștergerea materialelor care încalcă drepturile de autor. Pentru aceasta companiile au nevoie să depună efort, timp și alte resurse valoroase - resurse care ar putea fi cheltuite și altfel. Astfel de companii consideră că platformele precum Youtube, Instagram și Tumblr ar trebui să aibă o responsabilitate financiară mai mare, deoarece o parte din venitul lor este generat, fără îndoială, de materiale care încalcă drepturile de autor; utilizatorilor de Internet le este însă permis să încarce pe astfel de platforme orice doresc.
Articolul 13 din Propunerea de directivă ar înlocui sistemul actual prin care se instituie răspundere limitată cu obligația de a folosi sisteme automatizate de filtrare a materialelor care ar împiedica cetățenii să încarce pe Internet materiale protejate de drepturi de autor. Furnizorii de Internet ar trebui așadar să monitorizeze toate materialele pe care cetățenii încearcă să le încarce.
Este important să subliniem că articolul în cauză se va aplica tuturor furnizorilor de servicii de internet, cărora li se va cere să monitorizeze orice tip de conținut încărcat de utilizatori. Dacă acesta ar intra în vigoare, toate platformele ar trebui să monitorizeze permanent toate activitățile utilizatorilor. Aceasta regulă s-ar aplica nu numai platformelor pe care se încarcă videoclipuri (precum Youtube), ci și platformelor sociale (cum ar fi Facebook sau Twitter), platformelor de bloguri (precum Blogger sau Wordpress), platformelor de partajare a imaginilor (cum ar fi Instagram și Flickr) și tuturor altor tipuri de platforme la care vă puteți gândi.
Este foarte puțin probabil ca tehnologiile de filtrare să fie utilizate de furnizorii de servicii de internet pentru a face față în mod adecvat flexibilității dreptului de autor, cum ar fi parodia sau citarea. Ele vor împiedica pur și simplu încărcarea oricărui material care are cea mai mică șansă de a încălca drepturile de autor. Dacă furnizorii de servicii trebuie să aplice mecanisme de filtrare pentru a evita să răspundă financiar, aceștia vor aplica, cu siguranță, cele mai restrictive mijloace cu putință pentru a nu risca să fie amendați.
Acest lucru este extrem de problematic.
Imaginați-vă că doriți să încărcați pe Facebook un videoclip cu imagini de la un protest în curs de desfășurare, pentru a-ți convinge prietenii să se alăture. Pe fundalul acestuia s-ar auzi însă, din stradă, o melodie protejată prin drepturi de autor; oamenii ascultă deseori muzică la astfel de manifestări. Dacă articolul 13 intră în vigoare, există șanse mari ca un astfel de videoclip să nu mai poată fi încărcat.
Sau imaginați-vă că doriți să vă exprimați opinia în legătură cu anumiți lideri politici, făcând comparații între aceștia și personaje rău famate din filme bine-cunoscute. Ați crea cu acest scup un video în care apar scene de film și fragmente din știri. Există din nou șanse mari ca articolul 13, dacă ar ajunge să se implementeze, să împiedice încărcarea unui astfel de video.
Deși articolul 13 impune statelor membre să instituie mecanisme de reclamații și căi de atac în astfel de cazuri, aceste mecanisme nu vor fi suficiente. Pentru a evita sarcinile legale și birocratice, majoritatea furnizorilor vor elimina sau bloca materiale în baza condițiilor lor de serviciu și nu în baza legii. Companiile care funcționează pentru profit au ca prioritate maximizarea profitului, nu găsirea unui echilibru între drepturile de autor și libertatea de exprimare.
Articolul 13 a trezit îngrijorare la nivel larg. Mulți susțin că pune în pericol libertatea de exprimare, reducând de asemenea diversitatea de pe Internet. Acesta creează și incertitudini juridice. Cercetători și academicieni renumiți și-au exprimat îngrijorarea cu privire la această propunere legislativă. În acest sens au fost trimise mai multe scrisori deschise către diferite instituții europene. Au existat chiar și state membre care și-au exprimat îngrijorarea cu privire la legalitatea propunerii.
Liberties a inițiat o campanie prin care îndeamnă membrii Parlamentului European să privească propunerea de directivă prin prisma standardelor din domeniul drepturilor omului și să elimine articolul 13. Într-o a doua fază a acestei campanii cetățenilor europeni li se va sugera să trimită o scrisoare prin care să solicite eliminarea articolului direct către membrii Parlamentului European. Dacă doriți să fiți ținuți la curent în legătură cu toate acestea, abonați-vă la newsletter-ul nostru.
Alăturați-vă nouă în lupta pentru drepturile fundamentale ale tuturor cetățenilor europeni!